Saare Rannarahva Selts MTÜ

|  |  |
| --- | --- |
|  | Kuupäev digiallkirjas nr 4-6/624 |

**Vastuskiri ELWIND meretuulepargi keskkonnamõju hindamise programmi avaliku väljapaneku ajal esitatud ettepanekutele**

Täname Teid märkuste, seisukohtade ja ettepankute eest! Järgnevalt vastame Teie poolt tõstatatud teemadele vastavalt teie kirjas olevale järjestusele.

1. Merepõhja endise olukorra taastamine

Ettepanekuga arvestatakse KMH aruande koostamisel. Merepõhja terviklikkuse taastamise meetmeid käsitletakse KMH aruandes.

1. Mõju kliimale

KMH aruandes käsitletakse kavandatava tuulepargi mõju meteoroloogiliste muutustele sh koosmõjus teiste selleks hetkeks kinnitust leidnud samal arendusalal olevate projektidega.

1. Müra

Kliimaministeeriumi tellimusel on koostamisel töö Tuuleparkide mõju võrdlev analüüs ja juhend mõjuhindajatele. See sisaldab võrdlevat analüüsi välisriikide (nende seas vähemalt Soome, Taani ja Saksamaa) mere- ja maismaatuuleparkide rajamise ja kasutamise keskkonnamõju hindamist (KMH ja KSH) puudutavatest regulatsioonidest, normidest, metoodikatest, juhenditest ja praktikatest, keskendudes mõjudele nagu välisõhus leviv müra, madalsageduslik müra ehk infraheli, vibratsioon ja varjutamine.
Analüüsi tulemustele tuginedes pakutakse välja konkreetsed ettepanekud välisõhus leviva müra, madalsagedusliku müra (infraheli), vibratsiooni ja varjutamise efektiivsemaks hindamiseks, prognoosimiseks ja reguleerimiseks ning antud häiringute ennetamiseks, vältimiseks ja leevendamiseks ning vajadusel vastavate õigusaktide muutmiseks.
Töö koostaja on ELLE OÜ ja see valmib 2025. aasta esimesel poolel. Seega, KMH aruande koostamise ajal 2027. aastal, on mõjuhindajatel kasutada parim võimalik kogemus ja metoodikad ning uuendatud õigusaktid.

1. Visuaalne mõju

KMH aruandes viiakse läbi visuaalse mõju analüüs, mille puhul võetakse arvesse tuulepargi kaugust, vaatevälja hõivatust tuulikutest ning potentsiaalselt mõjutatud vaatleja tundlikkust. Mõju ulatuse suurust mõjutab ka tuulikute paigutus tuulikupargi alal, millele antakse analüüsi käigus hinnang.

1. Mikroplast ja bisfenool

KMH programmiga on ette nähtud KMH aruandes tuulikute eluringi analüüs (LCA), mille käigus mh käsitletakse teemasid, nagu bisfenool A ja võimalik mikroplasti reostus.

Kõik keskkonnamõju hindamise programmile esitatud ettepanekud, seisukohad ja vastuväited ning koostöös keskkonnamõju hindamise programmi ekspertrühmaga kujundatud vastused neile on koondatud ühte tabelisse. Tabel on kättesaadav aadressil: <https://elwindoffshore.eu/wp-content/uploads/2024/10/ELWIND_ettepanekutevastuste_koondtabel.pdf> ning lisatud ka käesolevale kirjale.

KMH edasise menetlusega seotud info ja materjalid on leitavad veebilehel <https://elwindoffshore.eu>

**Lisad:** Lisa 1\_ELWIND\_ettepanekute&vastuste\_koondtabel

Lugupidamisega

(allkirjastatud digitaalselt)

Andrus Treier

juhataja